โบรกฯ แนะสอย 8 หุ้นหลบภัย ผลการดำเนินงานแกร่ง!
โบรกฯ แนะเก็บ 8 หุ้นหลบภัยช่วงตลาดผันผวน ชี้ผลการดำเนินงานแกร่ง! 
6 ม.ค. 2559

บล.ซีไอเอ็มบี (ประเทศไทย) ระบุในบทวิเคราะห์ (6 ม.ค.) คาดว่าตลาดยังคงเผชิญแรงขายของนักลงทุนต่างประเทศลงไปทดสอบระดับ 1,250 จุด โดยวันนี้ให้แนวรับที่ 1,240-1,243 จุด และแนวต้านที่ 1255-1260 จุดซึ่งเมื่อพิจารณาแรงขายหุ้นกลุ่ม ICT ที่ยังคงมีออกมาอย่างต่อเนื่อง, ราคาน้ำมันดิบที่ปรับตัวลดลงต่อที่จะกดดันหุ้นกลุ่มพลังงานและคาดการณ์ผลการดำเนินงานไตรมาส 4/58 ของกลุ่มธนาคารที่ออกมาไม่ดีนักจากการตั้งสำรองที่เพิ่มขึ้นและ NPL ที่ยังคงเพิ่มขึ้นต่อเนื่อง
บวกกับสถานการณ์ตลาดหุ้นต่างประเทศทั่วโลกที่ยังคงปรับลดลงจากความกังวลเศรษฐกิจจีนชะลอตัวลง การปรับขึ้นอัตราดอกเบี้ยของสหรัฐอย่างต่อเนื่องในปีนี้และปัญหาความขัดแย้งในตะวันออกกลางระหว่างซาอุฯและอิหร่าน ก็ทำให้เชื่อว่าตลาดมีแนวโน้มจะปรับลดลงไปต่ำกว่าระดับ 1,250 จุดในวันนี้
สำหรับหุ้นที่น่าจะเป็นเป้าหมายในการพักเงินในยามที่ตลาดผันผวนช่วงนี้น่าจะเป็นหุ้นกลุ่มที่มีผลการดำเนินงานแข็งแร่ง (defensive) อย่าง บริษัท กรุงเทพดุสิตเวชการ จำกัด(มหาชน) หรือ BDMS ,บริษัท ซีพี ออลล์ จำกัด (มหาชน) หรือ CPALL ,บริษัท เซ็นทรัลพัฒนา จำกัด (มหาชน) หรือ CPN ,บริษัท โกลว์ พลังงาน จำกัด (มหาชน) หรือ GLOW และบริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH
รวมถึงกลุ่มอิเล็คโทรนิคส์ มีบริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA บริษัท เคซีอี อีเลคโทรนิคส์ จำกัด (มหาชน) หรือ KCE และบริษัท เอสวีไอ จำกัด (มหาชน) หรือ SVI
 